Äärioikeiston ja autoritaaristen hallitsijoiden ykkösinhokki sai pommin postilaatikkoonsa.

George Soros. EPA / AOP

New Yorkin poliisi on räjäyttänyt pommin, joka oli jätetty yksityiskodin postilaatikkoon maanantaina. Asiasta ensimmäisenä uutisoineen Wall Street Journalin mukaan koti kuuluu miljardööri George Sorosille.

Pommipaketin löysi Bedfordissa sijaitsevan talon työntekijä, joka vei sen läheiseen metsään ja soitti poliisin paikalle. Paikkakunta sijaitsee reilun 70 kilometrin päässä New Yorkin kaupungista.

Soros, 88, ei ollut tapahtuma-aikaan maanantai-iltapäivänä kotona.

Pommin räjäytys tehtiin hallitusti.

Tapauksen tutkinta on siirretty liittovaltion poliisille FBI:lle.

”Antikristus”

Soros on unkarilais-yhdysvaltalainen liikemies, joka tunnetaan parhaiten 30 vuotta sitten perustamastaan Open Society -hyväntekeväisyyssäätiöstään. Säätiö tukee demokratiaa ja ihmisoikeuksia. Viime vuosien aikana Soros siirsi järjestölle 18 miljardia dollaria varallisuuttaan. Jättimäinen varainsiirto paljastettiin vuosi sitten.

Open Societyn toiminta on tehnyt Sorosista diktaattorien vihollisen ympäri maailmaa. Synnyinmaassaan Unkarissa autoritaarinen pääministeri Viktor Orban pitää Sorosia ykkösvastustajanaan, jonka nimeä hän viljelee poliittisessa retoriikassaan jatkuvasti.

Yhdysvalloissa lahjoitukset demokraateille ovat tehneet hänestä äärioikeiston maalitaulun. Salaliittoteoreetikot puskevat toinen toistaan paksumpia tarinoita, joiden mukaan Soros on maailman suurin pahantekijä. Suorastaan saatana itse, jolla on sormensa pelissä aina hallituksien kaatoyrityksistä tummaihoisen NFL-pelaajan Colin Kaepernickin polvistumisprotestiin. Pahimmillaan holokaustista selvinnyttä juutalaismiestä on nimitetty piilonatsiksi.

Leikkiin lähti hiljattain mukaan myös USA:n presidentti Donald Trump, joka korkeimman oikeuden tuomarinimitysfarssin yhteydessä väitti, että ”Sorosin ja muiden maksamat” ammattilaiset olivat protestien takana eivätkä oikeasti huolestuneet kansalaiset. Trumpin asianajaja ja New Yorkin entinen pormestari Rudy Giuliani puolestaan jakoi tviitin, jossa Sorosia sanottiin ”antikristukseksi”.

Demokraattien tukemisesta Soros on itse sanonut, ettei hän haluaisi olla demokraatti, vaan palauttaa yhteistyön tekemisen takaisin USA:n politiikkaan.